Document ID: 32012R0570

UREDBA KOMISIJE (EU) št. 570/2012
z dne 28. junija 2012
o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe benzojske kisline - benzoatov (E 210-213) v brezalkoholnem vinu
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se lahko na pobudo Komisije ali na podlagi zahtevka seznam Unije aditivov za živila posodobi.
(4)
Zahtevek za odobritev uporabe benzojske kisline - benzoatov (E 210-213) kot sredstva za konzerviranje v brezalkoholnem vinu je bil predložen in je dostopen državam članicam.
(5)
Brezalkoholno vino se proizvaja tako, da se po vrenju iz vina odstrani alkohol. Drugo vrenje v steklenici se prepreči z uporabo sorbinske kisline - sorbatov (E 200-203) in naknadno pasterizacijo. Vendar pa pasterizacija spremeni in degradira naravne sadne arome in arome proizvoda. Dodani benzoati delujejo v sinergiji s sorbati, kar omogoča boljše konzerviranje in zmanjša potrebo po pasterizaciji.
(6)
Brezalkoholna vina so namenjena odraslim, ki ne pijejo alkoholnih pijač, in se tržijo kot alternativa vinom. Uživanje takšnih pijač ne more nadomestiti uživanja brezalkoholnih pijač. Dodatna izpostavljenost benzojski kislini - benzoatom (E 210-213) zaradi nove uporabe teh aditivov bo torej še naprej omejena in ne bo privedla do prekoračitve sprejemljivega dnevnega vnosa, ki ga je določil Znanstveni odbor za hrano (3). Zato je primerno dovoliti uporabo benzojske kisline - benzoatov (E 210-213) za konzerviranje brezalkoholnega vina.
(7)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Odobritev benzojske kisline - benzoatov (E 210-213) za konzerviranje brezalkoholnega vina pomeni posodobitev navedenega seznama, ki ne bo imela učinka na zdravje ljudi, zato Evropske agencije za varnost hrane ni treba zaprositi za mnenje.
(8)
V skladu s prehodnimi določbami Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (4) se Priloga II s seznamom Unije aditivov za živila, odobrenih za uporabo v živilih, in pogoji uporabe uporablja od 1. junija 2013. Da se dovoli uporaba benzojske kisline - benzoatov (E 210-213) v brezalkoholnem vinu pred navedenim datumom, je treba določiti zgodnejši datum tovrstne uporabe navedenega aditiva za živila.
(9)
Prilogo II k Uredbi (ES) št. 1333/2008 bi bilo zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. junija 2012

Labels: 0
3
17